El Club de Gimnàstica Rítmica l’Almara tanca la temporada amb grans resultats a Saragossa
2025-07-24

Ha sigut una temporada de grans èxits esportius per a les gimnastes del Club de Gimnàstica Rítmica l’Almara de Burjassot. Una temporada en la qual han aconseguit immillorables resultats en totes les competicions en les quals han participat.

El club tancava la temporada a Saragossa, participant en el Campionat d’Espanya de Clubs i en la segona fase de la Copa d’Espanya de conjunts i, com no podia ser d’una altra manera, també els seus resultats han sigut excepcionals.

Així, en les finals per aparells, Vicky Plaza i Ruth Pastor es proclamaven Campiones d’Espanya, en primera categoria, en la modalitat de cércol i cinta respectivament. Mentrestant, Alba Justicia, en categoria infantil, es proclamava subcampiona d’Espanya en la modalitat de maces.

En categoria aleví, l’equip format per Elia Sevykian i Nerea Benedito es va alçar amb el bronze en el Campionat d’Espanya de Clubs i, per la seua banda, Elia es proclamava subcampiona d’Espanya en la modalitat de mans lliures open.

En el cas dels equips infantil i sènior, van obtindre el cinqué lloc en la classificació general, amb la participació de Belén Díaz-Delgado i Esther Honrubia en les finals per aparells.